|  |
| --- |
| ЗАЦВЕРДЖАНА |
| ПастановаМіністэрства адукацыі |
| Рэспублікі Беларусь |
| 18.07.2023 №195  |

Вучэбная праграма

па вучэбным прадмеце «Беларуская мова»

для II класа ўстаноў адукацыі,

якія рэалізуюць адукацыйныя праграмы агульнай сярэдняй адукацыі

з рускай мовай навучання і выхавання

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Беларуская мова» (далей – вучэбная праграма) прызначана для II класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з рускай мовай навучання і выхавання.

2. Дадзеная вучэбная праграма разлічана на 94 гадзіны (2 гадзіны на тыдзень у першым паўгоддзі і 3 гадзіны на тыдзень у другім паўгоддзі).

3. Мэта навучання беларускай мове – авалоданне навучэнцамі камунікатыўнымі ўменнямі і навыкамі, неабходнымі для эфектыўнага выкарыстання мовы ў розных сітуацыях зносін, развіццё іх творчага патэнцыялу, далучэнне праз мову да культурных традыцый беларускага народа.

4. Асноўнымі задачамі навучання беларускай мове выступаюць:

4.1. у межах фарміравання моўнай кампетэнцыі:

асэнсаванне тэксту, сказа, слова і гука з пункту гледжання іх функцыянавання;

авалоданне графікай беларускай мовы;

засваенне фанетычных, лексічных і граматычных ведаў для іх прымянення ў маўленчай дзейнасці;

узбагачэнне слоўнікавага запасу навучэнцаў, засваенне вымаўленчых нормаў, правілаў правапісу;

4.2. у межах фарміравання маўленча-камунікатыўнай кампетэнцыі:

развіццё камунікатыўных уменняў і навыкаў навучэнцаў;

развіццё практычных уменняў і навыкаў выкарыстання беларускай мовы ва ўсіх відах маўленчай дзейнасці;

развіццё творчых здольнасцей навучэнцаў пры стварэнні ўласных вусных і пісьмовых выказванняў;

4.3. у межах фарміравання лінгвакультуралагічнай і сацыякультурнай кампетэнцый:

развіццё пачуццёва-вобразнага ўспрымання беларускай мовы і ўмення адрозніваць яе ад рускай мовы;

асэнсаванне беларускай мовы як нацыянальнай культурнай каштоўнасці;

развіццё асэнсаванага ўспрымання беларускай літаратурнай мовы як сродку замацавання культурных традыцый, маральных каштоўнасцей грамадства;

засваенне правілаў маўленчага этыкету, сацыяльных норм маўленчых паводзін у розных сітуацыях зносін;

развіццё ў навучэнцаў пачуцця прыгажосці, мілагучнасці, выразнасці, эстэтычнай вартасці беларускай мовы.

5. Формы і метады навучання і выхавання.

Асноўнай формай правядзення вучэбных заняткаў па вучэбным прадмеце «Беларуская мова» з’яўляецца ўрок. Для ўрока беларускай мовы характэрна перавага калектыўных формаў арганізацыі вучэбнай дзейнасці навучэнцаў у спалучэнні з рознымі формамі дыферэнцыяцыі і індывідуалізацыі адукацыйнага працэсу. У залежнасці ад задач кожнага этапу ўрока выкарыстоўваецца калектыўная, групавая або індывідуальная форма працы навучэнцаў, разгортваецца агульнакласнае, міжгрупавое або ўнутрыгрупавое абмеркаванне.

Змест вучэбнага прадмета «Беларуская мова» прадугледжвае выкарыстанне дзейнасных метадаў навучання, у тым ліку адкрыццё пад кіраўніцтвам педагагічнага работніка элементарных моўных з’яў, заканамернасцяў.

У працэсе навучання беларускай мове рэкамендавана рацыянальнае спалучэнне разнастайных метадаў навучання: тлумачальна-ілюстрацыйнага (інфармацыйна-рэцэптыўнага), рэпрадуктыўнага, праблемнага, часткова-пошукавага (эўрыстычнага).

Выбар формаў і метадаў навучання і выхавання вызначаецца педагагічным работнікам самастойна на аснове мэт і задач вывучэння канкрэтнай вучэбнай тэмы, патрабаванняў да вынікаў вучэбнай дзейнасці навучэнцаў, якія сфармуляваны ў главе 2 дадзенай вучэбнай праграмы. Урок любога тыпу можа быць праведзены з выкарыстаннем электронных сродкаў навучання.

6. Навучанне беларускай мове на Ι ступені агульнай сярэдняй адукацыі накіравана на дасягненне навучэнцамі асобасных, метапрадметных і прадметных вынікаў:

6.1. асобасныя: усведамленне навучэнцамі прыналежнасці да беларускага народа, цікавасць да вывучэння беларускай мовы, сфарміраванасць асобаснага сэнсу яе вывучэння і каштоўнасных адносін да яе; імкненне авалодаць беларускай мовай як сродкам зносін, які дазваляе выражаць свае думкі ў вуснай і пісьмовай форме;

6.2. метапрадметныя: уменне ўспрымаць і асэнсоўваць вучэбны матэрыял, які прад’яўляецца ў вербальнай форме, вылучаць галоўнае ў ім, рацыянальна запамінаць, выконваць разумовыя аперацыі; уменне выкарыстоўваць маўленчыя сродкі і сродкі інфармацыйна-камунікацыйных тэхналогій для рашэння камунікатыўных і пазнавальных задач; уменне працаваць з вучэбнай кнігай, іншымі друкаванымі і аўдыявізуальнымі крыніцамі інфармацыі; уменне працаваць з інфармацыяй (пошук, прымяненне, захаванне), рыхтаваць сваё выступленне і выступаць з аўдыя-, відэа- і графічным суправаджэннем; уменне слухаць суразмоўцу і весці дыялог, прызнаваць наяўнасць розных пунктаў гледжання, выказваць сваё меркаванне і аргументаваць яго;

6.3. прадметныя: валоданне першапачатковымі ўяўленнямі пра беларускую мову як адну з дзяржаўных моў у Рэспубліцы Беларусь; валоданне графічнымі і каліграфічнымі навыкамі; валоданне вывучанымі нормамі беларускай мовы (арфаэпічнымі, арфаграфічнымі, лексічнымі, граматычнымі), імкненне да захавання іх у маўленні; прымяненне ведаў пра якасці і функцыі моўных адзінак для рашэння вучэбных задач; выкарыстанне сфарміраваных моўных і маўленчых уменняў і навыкаў для ажыццяўлення маўленчай дзейнасці; выкарыстанне беларускай мовы ў працэсе зносін; валоданне правіламі беларускага маўленчага этыкету, захаванне культуры маўленчых паводзін.

7. Змест вучэбнага прадмета адабраны з улікам рэалізацыі наступных напрамкаў у працэсе развіцця асобы навучэнца: моўнага (засваенне сістэмы мовы, заканамернасцей і правілаў функцыянавання моўных сродкаў у маўленні, норм беларускай літаратурнай мовы), маўленчага (авалоданне спосабамі перадачы думкі сродкамі мовы ў вуснай і пісьмовай формах, у розных відах маўленчай дзейнасці: чытанні, слуханні, гаварэнні, пісьме), камунікатыўнага (авалоданне культурай маўлення, правіламі маўленчых зносін, уменнямі ствараць самастойныя вусныя і пісьмовыя выказванні розных відаў), лінгвакультуралагічнага (асэнсаванне беларускай мовы як нацыянальнай каштоўнасці, сродку замацавання культурных традыцый, засваенне нацыянальна маркіраваных адзінак беларускай мовы), сацыякультурнага (засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, авалоданне правіламі беларускага маўленчага этыкету).

Змест вучэбнага прадмета «Беларуская мова» складаюць:

моўныя веды, уменні і навыкі (веды аб сістэме моўных адзінак і заканамернасцях іх функцыянавання, моўных нормах і міжмоўнай аманіміі, фанетыка-артыкуляцыйныя навыкі, лексічныя, лексіка-граматычныя, арфаграфічныя і пунктуацыйныя ўменні і навыкі);

маўленчыя ўменні і навыкі (уменні і навыкі ў розных відах маўленчай дзейнасці: аўдзіраванні, чытанні, гаварэнні, пісьмовым маўленні);

камунікатыўныя ўменні і навыкі (уменні і навыкі выкарыстання розных відаў маўленчай дзейнасці ў пэўных маўленчых сітуацыях);

традыцыйны маўленчы этыкет, нормы маўленчых паводзін у розных сітуацыях зносін;

агульныя звесткі пра беларускую мову, формы яе існавання і сферы ўжывання, культурную і эстэтычную самакаштоўнасць беларускай мовы.

Сістэма развіцця маўлення скіравана на авалоданне рознымі відамі маўленчай дзейнасці, фарміраванне ў навучэнцаў здольнасці разумець праслуханае ці прачытанае маўленчае паведамленне на беларускай мове, ствараць вуснае выказванне на беларускай мове для задавальнення камунікатыўнага намеру, паступовае авалоданне пісьмовым маўленнем. Для дасягнення пастаўленай мэты змест сістэмы развіцця маўлення прадстаўлены ў трох кірунках: фарміраванне правільнага ўспрымання і разумення беларускай мовы пры слуханні і чытанні; фарміраванне ўменняў гаварэння; фарміраванне ўменняў пісьмовага маўлення.

Змест вучэбнага прадмета «Беларуская мова» структураваны па раздзелах: «Уступны курс», «Гукі і літары», «Слова», «Сказ», «Тэкст», «Паўтарэнне». На працягу ўсяго перыяду навучання праводзіцца навучанне каліграфіі.

8. Асноўная задача навучання каліграфіі – развіццё ў навучэнцаў уменняў і навыкаў плаўнага, правільнага, прыгожага і хуткага пісьма. Практыкаванні па каліграфіі праводзяцца на кожным уроку ў II класе. У навучэнцаў выпрацоўваюцца навыкі напісання спецыфічных беларускіх літар (І, і, ў), слоў з апострафам, удасканальваюцца навыкі правільнага злучэння літар у словах. Пачынаючы з другога паўгоддзя, практыкаванні па каліграфіі перыядычна праводзяцца на аркушах паперы з разліноўкай у адну лінейку. Змест працы па каліграфіі па магчымасці звязваецца з фанетычным, лексічным ці граматычным матэрыялам, які вывучаецца на ўроку.

ГЛАВА 2

ЗМЕСТ ВУЧЭБНАГА ПРАДМЕТА. Асноўныя патрабаванні да вынікаў вучэбнай дзейнасці НАВУЧЭНЦАў

(94 гадзіны)

УСТУПНЫ КУРС (18 гадзін)

Удасканаленне ўменняў асэнсаванага ўспрымання беларускай мовы на слых: прагназаванне зместу тэксту па ілюстрацыі і загалоўку; актыўнае слуханне; гутарка па змесце пачутага тэксту, вызначэнне дзеючых асоб, іх учынкаў, паслядоўнасці падзей, выказванне адносін да падзей тэксту. Асэнсаванне вылучанай педагагічным работнікам лінгвакультуралагічнай інфармацыі тэксту.

Фарміраванне навыкаў чытання і элементарнага пісьма на беларускай мове. Узнаўленне і ўдасканаленне навыкаў вымаўлення гукаў [ў], [г], [ч], [р], [ц’], [дз’], [дж], спалучэння гукаў [шч]. Абазначэнне іх літарамі, прапісванне літар, складоў і слоў. Чытанне слоў, сказаў, тэкстаў. Распазнаванне літары і, апострафа. Фарміраванне графічных навыкаў напісання І, і, апострафа. Чытанне і пісьмо слоў з імі.

Фарміраванне першапачатковых чытацкіх уменняў: прагназаванне зместу тэксту па ілюстрацыі і загалоўку; вызначэнне дзеючых асоб, іх учынкаў, паслядоўнасці падзей; вылучэнне незразумелых слоў і выразаў, устанаўленне іх значэння з дапамогай педагагічнага работніка; выказванне адносін да падзей тэксту.

Віды дзейнасці. Чытанне тэкстаў, выяўленне іх разумення ў гутарцы па змесце. Ажыццяўленне сама- і ўзаемакантролю правільнасці чытання. Праглядавае чытанне тэксту з мэтай адшукаць адказ на пытанне. Вылучэнне з праслуханага тэксту слоў з гукамі [ў], [г], [ч], [р], [ц’], [дз’], [дж], са спалучэннем гукаў [шч]. Арфаэпічна правільнае вымаўленне і завучванне скорагаворак, невялікіх вершаў з гэтымі гукамі. Стварэнне з дапамогай педагагічнага работніка выказвання па малюнках і апорных словах. Вусны пераказ тэксту па пытаннях, апорных словах, прапанаваных педагагічным работнікам.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ НАВУЧЭНЦАЎ

Ведаць:

гукі і літары беларускай мовы, якія адрозніваюць яе ад рускай мовы.

Умець (валодаць спосабамі пазнавальнай дзейнасці):

правільна вымаўляць гукі [ў], [г], [ч], [р], [ц’], [дз’], [дж], спалучэнне гукаў [шч], абазначаць іх літарамі;

правільна пісаць літары І, і, апостраф;

правільна чытаць склады і словы з гукамі [ў], [г], [ч], [р], [ц’], [дз’], [дж]; са спалучэннем гукаў [шч]; з літарамі І, і, апострафам.

Выкарыстоўваць набытыя веды і ўменні ў практычнай дзейнасці і паўсядзённым жыцці:

адшукваць адказ на пытанне ў прачытаным і праслуханым тэксце;

удзельнічаць у дыялогах на даступныя тэмы з захаваннем арфаэпічна правільнага вымаўлення гукаў [ў], [г], [ч], [р], [ц’], [дз’], [дж], спалучэння гукаў [шч].

правільна абазначаць на пісьме гукі [ў], [ц’], [дз’], [дж], спалучэнне гукаў [шч], правільна пісаць словы з літарамі І, і, апострафам пры выкананні пісьмовых заданняў і ўласных запісаў (запіска, віншаванне, перапіска з сябрамі, сваякамі).

ГУКІ І ЛІТАРЫ (54 гадзін, з іх 1 гадзіна – кантрольнае спісванне)

Гукі і літары. Абазначэнне гукаў на пісьме літарамі.

Беларускі алфавіт. Знаёмства з арфаграфічным слоўнікам.

Роля вялікай літары ў мове: напісанне ў пачатку сказа, у імёнах і прозвішчах людзей, клічках жывёл, назвах краін, гарадоў, вёсак, рэк, азёр, вуліц, праспектаў, плошчаў.

Галосныя і зычныя гукі.

Вымаўленне і правапіс слоў з літарай ў. Ужыванне ў у беларускай мове замест в, л у рускай мове.

Склад. Падзел слоў на склады.

Правілы пераносу слоў. Перанос слоў з літарамі ў, й, ь, спалучэннямі літар дз, дж.

Націск. Вызначэнне націскных і ненаціскных складоў. Словы беларускай і рускай мовы, якія адрозніваюцца націскам.

Вымаўленне галосных гукаў [о], [э] – [а]. Правапіс літар о, э – а; е, ё – я.

Цвёрдыя і мяккія зычныя гукі. Парныя зычныя гукі [д] – [дз’], [т] – [ц’]. Абазначэнне на пісьме мяккасці зычных літарамі е, ё, і, ю, я, ь. Зацвярдзелыя зычныя гукі [ж], [дж], [р], [ч], [ш], [ц], правапіс слоў з імі. Вымаўленне і правапіс парных звонкіх і глухіх зычных [б] – [п], [г] – [х], [д] – [т], [з] – [с], [б’] – [п’], [г’] – [х’], [дз’] – [ц’], [з’] – [с’], [ж] – [ш], [дж] – [ч] на канцы слоў і перад зычнымі.

Вымаўленне і правапіс падоўжаных зычных. Перанос слоў з імі.

Раздзяляльны ь і апостраф. Вымаўленне, правапіс і перанос слоў з імі.

Віды дзейнасці. Вусны і пісьмовы пераказ прачытанага тэксту па пытаннях і апорных словах, прапанаваных педагагічным работнікам. Пабудова вуснага выказвання на вызначаную тэму па малюнках і апорных словах. Падзел праслуханага тэксту на сэнсавыя часткі і пераказ яго. Падбор апорных слоў і стварэнне вуснага выказвання па малюнку. Развіццё сказаў тэксту па пытаннях словамі, прапанаванымі педагагічным работнікам. Вызначэнне на слых у праслуханым тэксце слоў з указанымі педагагічным работнікам арфаграмамі. Вядзенне дыялогу па зададзеным узоры.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ НАВУЧЭНЦАЎ

Ведаць:

беларускі алфавіт;

галосныя і зычныя гукі;

сэнсаадрознівальную ролю гукаў;

складаўтваральную ролю галосных гукаў;

сэнсаадрознівальную ролю націску ў словах;

цвёрдыя і мяккія зычныя;

парныя звонкія і глухія зычныя;

асноўныя нормы беларускага правапісу:

правапіс літар о, э – а пад націскам і ў ненаціскных складах;

правапіс літар ё, е – я пад націскам, у першым пераднаціскным складзе і іншых ненаціскных складах;

правапіс слоў з парнымі звонкімі (глухімі) зычнымі на канцы слоў і перад зычнымі;

правапіс літар т – ц, д – дз;

правапіс слоў з зацвярдзелымі зычнымі;

правапіс слоў з падоўжанымі зычнымі;

напісанне апострафа і раздзяляльнага ь;

напісанне літары ў пасля літар галосных гукаў;

напісанне вялікай літары ў імёнах і прозвішчах людзей, клічках жывёл, назвах краін, гарадоў, вёсак, рэк, азёр, вуліц, праспектаў, плошчаў.

Умець (валодаць спосабамі пазнавальнай дзейнасці):

адрозніваць гукі і літары;

адрозніваць гукі галосныя і зычныя; парныя звонкія і глухія зычныя, цвёрдыя і мяккія зычныя;

выдзяляць гукі са слоў, характарызаваць іх у адпаведнасці з вывучанымі прыметамі;

абазначаць гукі літарамі ў адпаведнасці з вывучанымі нормамі беларускай графікі і правапісу;

падзяляць словы на склады і для пераносу;

вызначаць націскныя і ненаціскныя склады;

правяраць правапіс слоў з парнымі звонкімі і глухімі зычнымі;

карыстацца арфаграфічным слоўнікам.

Выкарыстоўваць набытыя веды і ўменні ў практычнай дзейнасці і паўсядзённым жыцці:

практычна выкарыстоўваць алфавіт пры рабоце з бібліятэчным каталогам, пры складанні спіса;

захоўваць найбольш распаўсюджаныя арфаэпічныя нормы (вымаўленне [о], [э] – [а], [ў], [г], [г’], [ч], [р], [ц’], [дз’], [дж], спалучэння гукаў [шч], парных звонкіх і глухіх зычных);

захоўваць вывучаныя нормы арфаграфіі пры выкананні пісьмовых заданняў і ўласных запісаў (запіска, віншаванне, перапіска з сябрамі, сваякамі).

СЛОВА (8 гадзін)

Значэнне слова. Знаёмства з руска-беларускім і беларуска-рускім слоўнікамі.

Словы, якія называюць прадметы. Прыназоўнік, правапіс прыназоўнікаў (на практычным узроўні). Словы, якія называюць прыметы прадметаў. Словы, якія называюць дзеянні прадметаў.

Віды дзейнасці. Развіццё сказаў тэксту словамі, якія падыходзяць па сэнсе. Раскрыццё значэнняў слоў, назіранне за значэннем слова ў кантэксце. Выкарыстанне перакладных слоўнікаў. Пісьмовы пераказ прачытанага тэксту па пытаннях, складзеных калектыўна. Вусны пераказ праслуханага тэксту па пытаннях, прапанаваных педагагічным работнікам. Вядзенне дыялогу з ужываннем этыкетных слоў і выразаў, прапанаваных педагагічным работнікам.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ НАВУЧЭНЦАЎ

Ведаць:

пытанні, на якія адказваюць словы, што абазначаюць назвы прадметаў, прыметы прадметаў, дзеянні прадметаў.

Умець (валодаць спосабамі пазнавальнай дзейнасці):

карыстацца руска-беларускім і беларуска-рускім слоўнікамі;

адрозніваць словы – назвы прадметаў, дзеянняў, прымет прадметаў – па значэнні і пытанні;

адрозніваць словы – назвы прадметаў, якія адказваюць на пытанні хто? што?;

ужываць прыназоўнікі для сувязі слоў у сказе і асобна пісаць іх (на практычным узроўні).

Выкарыстоўваць набытыя веды і ўменні ў практычнай дзейнасці і паўсядзённым жыцці:

ужываць у адпаведнасці з сітуацыяй зносін ветлівыя словы і звароты (у зносінах са сваякамі, педагагічнымі работнікамі, сябрамі);

практычна выкарыстоўваць алфавіт пры рабоце са слоўнікам.

СКАЗ (5 гадзін, з іх 1 гадзіна – кантрольны дыктант)

Сказ як адзінка мовы (агульнае паняцце). Выражэнне ў сказе закончанай думкі. Афармленне сказа на пісьме.

Вызначэнне граматычнай асновы сказа на лагічнай аснове (па пытаннях).

Сувязь слоў у сказе. Вызначэнне сувязі слоў у сказе па пытаннях.

Віды дзейнасці. Выказванне на прапанаваную педагагічным работнікам тэму па апорных граматычных асновах. Стварэнне вуснага выказвання на прапанаваную тэму шляхам дапаўнення граматычных асноў даданымі членамі, прапанаванымі педагагічным работнікам.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ НАВУЧЭНЦАЎ

Ведаць:

прыметы сказа: сэнс, інтанацыя, закончанасць;

правілы афармлення пачатку і канца сказа.

Умець (валодаць спосабамі пазнавальнай дзейнасці):

вызначаць межы сказа ў адпаведнасці з сэнсам і інтанацыяй і афармляць іх пісьмова;

вызначаць сувязь слоў у сказе па пытаннях;

вызначаць граматычную аснову ў сказе на лагічнай аснове (па пытаннях).

Выкарыстоўваць набытыя веды і ўменні ў практычнай дзейнасці і паўсядзённым жыцці:

удзельнічаць у дыялогах на даступныя тэмы: правільна задаваць пытанні і даваць адказы на пытанні іншых, адэкватна перадаваць эмоцыі, захоўваць неабходную інтанацыю ў межах сказа.

ТЭКСТ (5 гадзін)

Агульнае паняцце пра тэкст. Тэма тэксту. Прыметы тэксту: тэматычнае адзінства сказаў, сувязь сказаў у тэксце, закончанасць. Устанаўленне паслядоўнасцi выказвання думкі ў тэксце.

Загаловак тэксту. Падбор загалоўка да тэксту.

Падзел тэксту на часткі: пачатак, асноўная частка, заключная частка.

Віды дзейнасці. Стварэнне пісьмовага тэксту на вызначаную тэму па апорных словах, прапанаваных педагагічным работнікам. Пашырэнне праслуханага тэксту адной з частак (пачаткам, асноўнай часткай, заключнай часткай).

Навучальная пісьмовая работа (пераказ, 1 гадзіна).

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ НАВУЧЭНЦАЎ

Ведаць:

прыметы тэксту (тэма, асноўная думка, загаловак);

часткі тэксту: пачатак, асноўная частка, заключная частка.

Умець (валодаць спосабамі пазнавальнай дзейнасці):

адрозніваць тэкст ад набору сказаў, якія не звязаны паміж сабой;

вызначаць тэму тэксту;

падбіраць загаловак да тэксту, абгрунтоўваць адпаведнасць загалоўка тэксту;

падзяляць тэкст на часткі: пачатак, асноўная частка, заключная частка;

без памылак спісваць недэфармаваныя тэксты з рукапіснага ці друкаванага ўзору;

пісьмова пераказваць тэкст па пытаннях і апорных словах.

Выкарыстоўваць набытыя веды і ўменні ў практычнай дзейнасці і паўсядзённым жыцці:

ствараць нескладаныя вусныя маналагічныя выказванні ў форме апавядання на даступныя навучэнцам тэмы (пра сваякоў, школу, сяброў, розныя здарэнні, справы, навакольны свет, Радзіму);

рабіць невялікія ўласныя запісы.

ПАЎТАРЭННЕ (3 гадзін)

Рэзервовыя гадзіны – 1.